## ՆԱԽԱԳԻԾ

ԱՐՑԱԽԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ

2021 թվականի \_\_\_\_\_\_\_\_\_\_\_\_\_\_\_ \_\_\_\_ -ի

ԱՐՑԱԽԻ ՀԱՆՐԱՊԵՏՈՒԹՅԱՆ ԱՇԽԱՏԱՆՔԻ, ՍՈՑԻԱԼԱԿԱՆ ԵՎ ՄԻԳՐԱՑԻԱՅԻ ՀԱՐՑԵՐԻ ՆԱԽԱՐԱՐՈՒԹՅԱՆ ԲԺՇԿԱՍՈՑԻԱԼԱԿԱՆ ՓՈՐՁԱՔՆՆՈՒԹՅԱՆ ԳՈՐԾԱԿԱԼՈՒԹՅՈՒՆ ՍՏԵՂԾԵԼՈՒ ԵՎ ԳՈՐԾԱԿԱԼՈՒԹՅԱՆ ԿԱՆՈՆԱԴՐՈՒԹՅՈՒՆԸ ՀԱՍՏԱՏԵԼՈՒ ՄԱՍԻՆ

Հիմք ընդունելով «Պետական կառավարչական հիմնարկների մասին» Արցախի Հանրապետության օրենքի 9-րդ հոդվածի 2-3-րդ կետերը՝ Արցախի Հանրապետության կառավարությունը որոշում է.

1. Ստեղծել Արցախի Հանրապետության աշխատանքի, սոցիալական և միգրացիայի հարցերի նախարարության աշխատակազմում բժշկասոցիալական փորձաքննության գործակալություն՝ առանձնացված ստորաբաժանման կարգավիճակով:

2. Հաստատել Արցախի Հանրապետության աշխատանքի, սոցիալական և միգրացիայի հարցերի նախարարության բժշկասոցիալական փորձաքննության գործակալության կանոնադրությունը` համաձայն հավելվածի։

3. Սույն որոշումն ուժի մեջ է մտնում պաշտոնական հրապարակմանը հաջորդող օրվանից:

«Հաստատում եմ»

ԱՐՑԱԽԻ ՀԱՆՐԱՊԵՏՈՒԹՅԱՆ

ՆԱԽԱԳԱՀ Ա. ՀԱՐՈՒԹՅՈՒՆՅԱՆ

2021 թվականի \_\_\_\_\_\_\_\_\_\_\_\_­­­\_\_\_\_ \_\_\_\_

ք. Ստեփանակերտ

Հավելված

Արցախի Հանրապետության

կառավարության 2021 թվականի \_\_\_\_\_\_\_\_\_\_\_\_\_ \_\_\_-ի

N \_\_\_\_\_ -Ն որոշման

ԿԱՆՈՆԱԴՐՈՒԹՅՈՒՆ

ԱՐՑԱԽԻ ՀԱՆՐԱՊԵՏՈՒԹՅԱՆ ԱՇԽԱՏԱՆՔԻ, ՍՈՑԻԱԼԱԿԱՆ ԵՎ միգրացիայի ՀԱՐՑԵՐԻ ՆԱԽԱՐԱՐՈՒԹՅԱՆ ԲԺՇԿԱՍՈՑԻԱԼԱԿԱՆ ՓՈՐՁԱՔՆՆՈՒԹՅԱՆ ԳՈՐԾԱԿԱԼՈՒԹՅԱՆ

**1. ԸՆԴՀԱՆՈՒՐ ԴՐՈՒՅԹՆԵՐ**

1. Արցախի Հանրապետության աշխատանքի, սոցիալական և միգրացիայի հարցերի նախարարության բժշկասոցիալական փորձաքննության գործակալությունը (այսուհետ` գործակալություն) Արցախի Հանրապետության աշխատանքի, սոցիալական և միգրացիայի հարցերի նախարարության (այսուհետ՝ նախարարություն) կազմում գործող Արցախի Հանրապետության գործադիր իշխանության հանրապետական մարմին է, որն Արցախի Հանրապետության օրենսդրությամբ նախատեսված դեպքերում և կարգով մատուցում է ծառայություններ բժշկասոցիալական փորձաքննության բնագավառում:

2. Գործակալությունը ստեղծվում, վերակազմակերպվում, և նրա գործունեությունը դադարեցվում է Արցախի Հանրապետության կառավարության որոշմամբ: Գործակալությունը գործում է իր կանոնադրության համաձայն, որը հաստատում է Արցախի  Հանրապետության կառավարությունը` Արցախի Հանրապետության աշխատանքի, սոցիալական և միգրացիայի հարցերի նախարարի (այսուհետ` նախարար) ներկայացմամբ:

3. Գործակալության լիազորությունները սահմանվում են օրենքներով և այլ իրավական ակտերով:

4. Գործակալությունն օրենքով սահմանված դեպքերում և կարգով իրականացնում է պետական կառավարման և (կամ) պետական քաղաքականության առանձին բնագավառի գործառույթներ (այդ թվում՝ վերահսկողական, պետական ծառայությունների մատուցման) կամ ընդունում է արտաքին ներգործության ակտեր, ունի ինքնուրույն, հստակ ձևակերպված, սպառիչ խնդիրներ և նպատակներ, պատասխանատու է այդ խնդիրների իրականացման համար:

5. Գործակալությունն օրենքով նախատեսված դեպքերում իրավունք ունի դատարանում հանդես գալու որպես հայցվոր կամ պատասխանող:

6. Գործակալության անվանումն է`

1) հայերեն՝ Արցախի Հանրապետության աշխատանքի, սոցիալական և միգրացիայի հարցերի նախարարության բժշկասոցիալական փորձաքննության գործակալություն.

2) ռուսերեն՝ Агентство медико-социальной экспертизы министерства труда, социальных и миграционных вопросов Республики Арцах.

3) անգլերեն՝ Medical and Social Expertise Agency of the Ministry of Labour, Social and Migration Affairs of the Republic of Artsakh:

7. Գործակալությունն ունի Արցախի Հանրապետության զինանշանի պատկերով և իր անվանմամբ հայերեն լեզվով կլոր կնիք, ձևաթղթեր, խորհրդանիշ և անհատականացման այլ միջոցներ:

8. Գործակալության գտնվելու վայրն է՝ Արցախի Հանրապետություն, քաղաք Ստեփանակերտ, Ազատամարտիկների 54:

**2. ԳՈՐԾԱԿԱԼՈՒԹՅԱՆ ՆՊԱՏԱԿՆԵՐԸ ԵՎ ԽՆԴԻՐՆԵՐԸ**

9. Գործակալության նպատակներն են՝

1) ապահովել բժշկասոցիալական փորձաքննության իրականացման` անձին հաշմանդամ ճանաչելու, անձի հաշմանդամության խմբի որոշման, հաշմանդամության պատճառական կապի, հաշմանդամության տևողության ժամկետների սահմանման իրականացումը.

2) ապահովել հաշմանդամի անհատական վերականգնողական ծրագրի մշակման, սոցիալական պաշտպանության անհրաժեշտ ձևերի որոշման իրականացումը:

10. Գործակալության խնդիրներն են`

1) բժշկասոցիալական փորձաքննություն անցած անձանց հաշվառման համակարգի ձևավորման, հաշմանդամության վիճակի, շարժի և հաշմանդամություն առաջացնող պատճառների ուսումնասիրման, վերլուծության մասնակցությունը.

2) բժշկասոցիալական փորձաքննության ոլորտի գործունեությունը կարգավորող օրենսդրության շարունակական կատարելագործման մասնակցությունը:

3. **ԳՈՐԾԱԿԱԼՈՒԹՅԱՆ ԳՈՐԾԱՌՈՒՅԹՆԵՐԸ**

11. Գործակալությունն իր նպատակների և խնդիրների իրականացման համար Արցախի Հանրապետության օրենսդրությամբ սահմանված կարգով իրականացնում է հետևյալ գործառույթները`

1) անձին ճանաչում է հաշմանդամ կամ հաշմանդամ չի ճանաչում, սահմանում է հաշմանդամության խումբը, «հաշմանդամ երեխա» կարգավիճակը, պատճառական կապը, տևողությունը: Որոշում է սոցիալական պաշտպանության անհրաժեշտ ձևերը, թույլատրում է երկարաձգել ժամանակավոր անաշխատունակության թերթիկի ժամկետը.

2) որոշում է հաշմանդամություն ունեցող անձանց աշխատանքի պայմանները, բնույթը, տալիս է երաշխավորագիր հաշմանդամություն ունեցող անձի՝ համապատասխան աշխատանք կատարելու վերաբերյալ.

3) որոշում է անձի մասնագիտական աշխատունակության կորստի աստիճանը (տոկոսներով)` կապված աշխատանքային խեղման, մասնագիտական հիվանդության կամ առողջության այլ խաթարման հետ.

4) որոշում է անձի մահվան պատճառական կապն արտադրական խեղման, մասնագիտական հիվանդության, ռազմաճակատում գտնվելու և այլ հանգամանքների հետ.

5) մշակում և հաստատում է հաշմանդամի ու օրենսդրությամբ սահմանված այլ անձի անհատական վերականգնողական ծրագիրը, որոշում բժշկական, սոցիալական և մասնագիտական վերականգնողական միջոցառումների տեսակներն ու ծավալները, աջակցում դրանց իրականացմանը և գնահատում արդյունավետությունը.

6) մասնակցում է բժշկասոցիալական փորձաքննություն անցած անձանց տվյալների համակարգի ստեղծմանը և աջակցում հաշմանդամություն ունեցող անձանց տվյալների հաշվառման պետական համակարգի ձևավորմանը.

7) խորհրդատվություն և եզրակացություն է տալիս առողջապահական և պրոթեզաօրթոպեդիկ ծառայություններ մատուցող կազմակերպություններին, նախարարության աշխատակազմի կառուցվածքային և առանձնացված ստորաբաժանումներին՝ հաշմանդամություն ունեցող անձի բժշկական վերականգնողական միջոցառումների, մասնագիտական կողմնորոշման, որոշակի աշխատանքի ցուցված կամ հակացուցված լինելու, ուսման, վերաորակավորման, տնային սպասարկման անհրաժեշտության և այլ հարցերի վերաբերյալ.

8) օրենքով սահմանված կարգով համապատասխան զինվորական կոմիսարիատներին հայտնում է հաշմանդամ ճանաչված զինապարտների մասին.

9) բժշկասոցիալական փորձաքննություն անցնող անձանց տրամադրում է խորհրդատվական օգնություն.

10) բժշկասոցիալական փորձաքննություն անցնող անձանց օրենքով սահմանված դեպքերում ուղեգրում է լրացուցիչ բժշկական հետազոտման.

11) անհրաժեշտության դեպքում առողջապահական կազմակերպություններից, գործատուներից (անկախ կազմակերպական-իրավական ձևից) պահանջում է փորձաքննություն անցնող անձի բժշկական, աշխատանքի բնույթի և պայմանների վերաբերյալ լրացուցիչ փաստաթղթեր.

12) տալիս է եզրակացություն հաշմանդամների և օրենսդրությամբ սահմանված այլ անձանց վերականգնողական պարագաների տրամադրման, հաշմանդամների վերին և ստորին վերջույթների առաջին անգամ, ինչպես նաև սահմանված ժամկետներից շուտ պրոթեզավորման և օրթեզավորման մասին:

4. **ԳՈՐԾԱԿԱԼՈՒԹՅԱՆ ԿԱՌԱՎԱՐՈՒՄԸ**

12. Գործակալությունը կառավարում է նախարարը:

13. Գործակալության անմիջական ղեկավարումն իրականացնում է գործակալության պետը (այսուհետ` պետ), որը պաշտոնի նշանակվում և պաշտոնից ազատվում է «Քաղաքացիական ծառայության մասին» օրենքի համաձայն:

14. Նախարարն օրենքով և նախարարության կանոնադրությամբ նախատեսված իր լիազորությունների սահմաններում կասեցնում կամ ուժը կորցրած է ճանաչում պետի՝ Արցախի  Հանրապետության օրենսդրության պահանջներին հակասող հանձնարարականներն ու ցուցումները, պետի առաջարկությամբ ստեղծում է բժշկասոցիալական փորձաքննական բողոքարկման և վերահսկողական հանձնաժողով։

15. Պետն ունի տեղակալ, ով անմիջական ենթակա և հաշվետու է պետին:

16. Պետն իր գործունեության ընթացքում առաջնորդվում է Սահմանադրությամբ, օրենքներով, նախարարության և սույն կանոնադրություններով, ինչպես նաև այլ իրավական ակտերով ու Արցախի Հանրապետության միջազգային պայմանագրերով:

17. Պետը չի միջամտում բժշկասոցիալական փորձաքննական հանձնաժողովի կողմից՝ անձին հաշմանդամ ճանաչելու, անձի հաշմանդամության խմբի, հաշմանդամության պատճառական կապի, հաշմանդամության տևողության ժամկետների, հաշմանդամի անհատական վերականգնողական ծրագրի, սոցիալական պաշտպանության անհրաժեշտ ձևերի վերաբերյալ որոշումների կայացմանը և պատասխանատվություն չի կրում դրանց համար:

18. Պետը հաշվետու է նախարարին, նախարարի՝ գործակալության գործունեությունը համակարգող համապատասխան տեղակալին, իսկ քաղաքացիական ծառայության մասին Արցախի Հանրապետության օրենսդրությամբ նախատեսված դեպքերում՝ նաև նախարարության աշխատակազմի ղեկավարին:

19. Պետը`

1) ղեկավարում է գործակալության ընթացիկ գործունեությունը, պատասխանատու է գործակալության առջև դրված խնդիրների լուծման համար.

2) առաջարկություններ է ներկայացնում նախարարին կամ նրա համապատասխան տեղակալին՝ oրենքով, այլ իրավական ակտերով և սույն կանոնադրությամբ նախատեսված գործունեության բնագավառի նպատակների ու խնդիրների վերաբերյալ.

3) աշխատանքների կազմակերպման մասով սույն կանոնադրությամբ սահմանված դեպքերում տալիս է ցուցումներ և հանձնարարականներ.

4) նախարարին ներկայացնում է առաջարկություններ՝ գործակալության աշխատողների նկատմամբ խրախուսանքի կամ կարգապահական տույժի միջոցների կիրառման վերաբերյալ.

5) առանց լիազորագրի հանդես է գալիս գործակալության անունից, ինչպես նաև տալիս է գործակալության անունից հանդես գալու լիազորագրեր.

6) նախարարին կամ նրա համապատասխան տեղակալին պարբերաբար ներկայացնում է տեղեկատվություն գործակալության կողմից իրականացվող աշխատանքների ընթացքի մասին.

7) ապահովում է նախարարի հրամանների, ինչպես նաև նախարարի համապատասխան տեղակալի հանձնարարականների ու առաջադրանքների կատարումը և արդյունքների մասին տեղեկացնում նախարարին կամ նրա համապատասխան տեղակալին.

8) սահմանում է իր տեղակալի կողմից համակարգվող աշխատանքները, գործակալության կառուցվածքային ստորաբաժանումների իրավասությունները.

9) լսում է գործակալության կառուցվածքային ստորաբաժանումների գործունեության մասին հաշվետվությունները, քննարկում դրանց գործունեության ստուգման արդյունքները.

10) իրականացնում է վերահսկողություն գործակալության կառուցվածքային ստորաբաժանումների օգտագործմանը հանձնված պետական սեփականության պահպանության նկատմամբ.

11) նախարարին ներկայացնում է առաջարկություններ գործակալության կառուցվածքի, աշխատողների թվի վերաբերյալ, ինչպես նաև նախարարին կից բժշկասոցիալական փորձաքննական բողոքարկման և վերահսկողական հանձնաժողով ստեղծելու վերաբերյալ.

12) իր լիազորությունների սահմաններում համագործակցում է պետական, տարածքային կառավարման, տեղական ինքնակառավարման և այլ մարմինների հետ.

13) իրականացնում է օրենքով և սույն կանոնադրությամբ նախատեսված այլ գործառույթներ։

20. Պետի տեղակալը`

1) կատարում է պետի հանձնարարականները և ցուցումները.

2) գործակալության խնդիրներին համապատասխան՝ գործակալության ստորաբաժանումներին փոխանցում է պետի հանձնարարականները, իր կողմից համակարգվող աշխատանքների շրջանակներում տալիս է հանձնարարականներ ու ցուցումներ, իրականացնում է հսկողություն դրանց կատարման նկատմամբ.

3) պարբերաբար պետին է ներկայացնում տեղեկատվություն իրեն հանձնարարված աշխատանքների իրականացման ընթացքի և արդյունքների մասին.

4) իր լիազորությունների շրջանակներում համագործակցում է համապատասխան մարմինների և այլ կազմակերպությունների հետ.

5) իր լիազորությունների շրջանակներում իրականացնում է այլ գործառույթներ:

21. Պետի բացակայության կամ պաշտոնեական պարտականությունների կատարման անհնարինության դեպքում, նրան փոխարինում է պետի տեղակալը:

5. ԳՈՐԾԱԿԱԼՈՒԹՅԱՆ ԱՇԽԱՏԱՆՔՆԵՐԻ ԿԱԶՄԱԿԵՐՊՈՒՄԸ ԵՎ ԿԱՌՈՒՑՎԱԾՔԸ

22. Oրենքով, այլ իրավական ակտերով, նախարարության և սույն կանոնադրություններով գործակալությանը վերապահված լիազորությունների լիարժեք ու արդյունավետ իրականացումը, ինչպես նաև քաղաքացիական իրավահարաբերություններին նրա մասնակցությունն ապահովում է նախարարության աշխատակազմը:

23. Գործակալությունը կազմված է պետից, պետի տեղակալից, գործակալության կառուցվածքային ստորաբաժանումներից, գործակալության մասնագետ-բուժվիճակագիրներից:

24. Գործակալության կառուցվածքային ստորաբաժանումներն են՝

1) բժշկասոցիալական փորձաքննական հանձնաժողով.

2) անհատական վերականգնողական ծրագրերի բաժին:

25. Գործակալության բժշկասոցիալական փորձաքննական հանձնաժողովի աշխատողները (անդամները) քաղաքացիական աշխատանք կատարողներ են: Նրանց աշխատանքի ընդունում և աշխատանքից ազատում է նախարարը:

26. Գործակալության պետը, պետի տեղակալը, անհատական վերականգնողական ծրագրերի բաժնի աշխատողները և գործակալության մասնագետ-բուժվիճակագիրները քաղաքացիական ծառայողներ են: Նրանք աշխատանքի ընդունվում և աշխատանքից ազատվում են «Քաղաքացիական ծառայության մասին» օրենքի համաձայն:

27. Գործակալության բժշկասոցիալական փորձաքննական հանձնաժողովն ունի Արցախի Հանրապետության զինանշանի պատկերով և գործակալության ու իր անվանումով հայերեն լեզվով կլոր կնիք և ձևաթուղթ:

ԱՐՑԱԽԻ ՀԱՆՐԱՊԵՏՈՒԹՅԱՆ ՆԱԽԱԳԱՀԻ

ԱՇԽԱՏԱԿԱԶՄԻ ԿԱՌԱՎԱՐՈՒԹՅԱՆ

ԳՈՐԾԵՐԻ ԿԱՌԱՎԱՐՉՈՒԹՅԱՆ ՊԵՏ Ա. ԼԱԶԱՐՅԱՆ

ՀԻՄՆԱՎՈՐՈՒՄ

«ԱՐՑԱԽԻ ՀԱՆՐԱՊԵՏՈՒԹՅԱՆ ԱՇԽԱՏԱՆՔԻ, ՍՈՑԻԱԼԱԿԱՆ ԵՎ ՄԻԳՐԱՑԻԱՅԻ ՀԱՐՑԵՐԻ ՆԱԽԱՐԱՐՈՒԹՅԱՆ ԲԺՇԿԱՍՈՑԻԱԼԱԿԱՆ ՓՈՐՁԱՔՆՆՈՒԹՅԱՆ ԳՈՐԾԱԿԱԼՈՒԹՅՈՒՆ ՍՏԵՂԾԵԼՈՒ ԵՎ ԳՈՐԾԱԿԱԼՈՒԹՅԱՆ ԿԱՆՈՆԱԴՐՈՒԹՅՈՒՆԸ ՀԱՍՏԱՏԵԼՈՒ ՄԱՍԻՆ» ԱՐՑԱԽԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ

1. Կարգավորման ենթակա խնդրի սահմանումը

Նախագծի ընդունումը բխում է Արցախի Հանրապետության աշխատանքի, սոցիալական և միգրացիայի հարցերի նախարարության (այսուհետ՝ նախարարություն) կառուցվածքում բժշկասոցիալական փորձաքննության գործակալություն ստեղծելու անհրաժեշտությունից:

2. Առկա իրավիճակը

Ներկայումս անհրաժեշտություն է առաջացել նախարարության կառուցվածքում ստեղծել բժշկասոցիալական փորձաքննության գործակալություն, որն էլ կմատուցի ծառայություններ բժշկասոցիալական փորձաքննության բնագավառում:

3. Կարգավորման նպատակները

Նախագծով առաջարկվում է նախարարության կառուցվածքում ստեղծել բժշկասոցիալական փորձաքննության գործակալություն, որն Արցախի Հանրապետության օրենսդրությամբ նախատեսված դեպքերում և կարգով կմատուցի ծառայություններ բժշկասոցիալական փորձաքննության բնագավառում:

4. Ակնկալվող արդյունքը

Նախագծի ընդունման դեպքում նախարարության կառուցվածքում կստեղծվի բժշկասոցիալական փորձաքննության գործակալություն:

5. Նորմատիվ բնույթի հիմնավորվածությունը

Նախագիծը նորմատիվ է, քանի որ պարունակում է վարքագծի պարտադիր կանոններ անորոշ թվով անձանց համար:

ՆԱԽԱՐԱՐ Մ. ԹԱՆԴԻԼՅԱՆ